**549 SE II**

**Seletuskiri**

meresõiduohutuse seaduse ja teiste seaduste muutmise seaduse eelnõu teiseks lugemiseks

**1. Menetlus juhtivkomisjonis esimese ja teise lugemise vahel**

Meresõiduohutuse seaduse ja teiste seaduste muutmise seaduseeelnõu algatas Vabariigi Valitsus 2024. aasta 2. detsembril. Eelnõu esimene lugemine toimus käesoleva aasta 22. jaanuaril. Muudatusettepanekute esitamise tähtajaks, 5. veebruariks eelnõule Riigikogust muudatusettepanekuid ei laekunud.

Eelnõu menetlusest parlamendis teavitati Eesti Laevaomanike Liit MTÜ-d, AS-i Tallinna Sadam, AS-i Saarte Liinid, Tallinna Tehnikaülikooli Eesti Mereakadeemiat, Logistika ja Sadamate Liitu ning Eesti Meremeeste Sõltumatut Ametiühingut.

Komisjonile laekus üks ettepanek eelnõu täiendamiseks sadamaseaduse muudatusega Liivi Lahe Kalanduskogu MTÜ-lt, millega seoses sõnastas Kliimaministeerium juhtivkomisjonile kaalumiseks ettepaneku.

Eelnõu arutelu komisjoni istungil valmistati ette komisjoni töörühma arutelul 13. veebruaril ja selle tulemusena esitas eelnõu algataja esindaja juhtivkomisjonile kaalumiseks 25 muudatusettepanekut.

Kõigi esitatud ettepanekutega on võimalik üksikasjalikult tutvuda [eelnõu kaardil](https://www.riigikogu.ee/tegevus/eelnoud/eelnou/bbd0562c-89dc-485b-b48d-05f99bf379bc/meresoiduohutuse-seaduse-ja-teiste-seaduste-muutmise-seadus/).

Majanduskomisjon arutas eelnõu teiseks lugemiseks ettevalmistamist oma käesoleva aasta 10. ja 11. märtsi istungitel, kuhu olid kutsutud Kliimaministeeriumi merendusosakonna õigusnõunik Anton Merits ja peaspetsialist Reet Laus. Vaadati üle muudatusettepaneku kavand ja tehti menetluslikud otsused. 11. märtsi istungil vaadati täiendavalt üle ja kujundati komisjoni seisukoht ühe muudatusettepaneku sõnastuse osas.

Eelnõu tekst läbis kahe lugemise vahel keeletoimetuse ning eelnõusse on tehtud tehnilisi ja keelelisi muudatusi, mis ühelgi juhul ei muuda eelnõu sisu.

**2. Kõik muudatusettepanekud** on juhtivkomisjoni ettepanekud, mis leidsid komisjoni konsensusliku toetuse muudatusettepanekute loetelus ettepanekute selgitustes toodud põhjenduste alusel.

**3. Juhtivkomisjoni menetluslikud otsused ja ettepanekud**

Majanduskomisjon tegi ettepaneku kaaluda eelnõu võtmist teiseks lugemiseks Riigikogu täiskogu päevakorda käesoleva aasta 19. märtsil ja teine lugemine lõpetada. Juhul, kui eelnõu teine lugemine lõpetatakse, oli komisjonil ettepanek võtta eelnõu kolmandaks lugemiseks Riigikogu täiskogu päevakorda ja viia läbi lõpphääletus 26. märtsil.

Esitab majanduskomisjon 17.03.2025.

(kinnitatud digitaalselt)

Jaak Aab

Majanduskomisjoni esimees